KULTURA ETA KIROL SAILA
[bookmark: _Hlk162254122]Foru Gobernu Kontseiluaren 34/2025 Foru Dekretua, irailaren 30ekoa. Onespena ematea Arabako etorkizun handiko kirolariak izendatzeko oinarri arautzaileei eta 2025eko deialdiari.
Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzko azaroaren 25eko 27/1983 Legeak 7.b) 6. artikuluan ezartzen du lurralde historikoei dagokiela erakunde komunek kirola sustatzeko, eskola kiroleko eta guztiontzako kiroleko programen arloan emandako arauak garatu eta betearaztea.
Era berean, Euskadiko Jarduera Fisikoaren eta Kirolaren martxoaren 30eko 2/2023 Legeak 2.3 x) artikuluan adierazten duenez, euskal botere publikoek, beren eskumenen esparruan, jarduera fisikoa eta kirola egiteko eskubidea benetan gauzatzeko politika bat ezarriko dute, goi mailako kirola antolatu eta sustatzearen bidez, kirol federazioen parte hartzearekin.
Halaber bermatuko dute, aipatutako Euskadiko Jarduera Fisikoaren eta Kirolaren Legearen 23.2 artikuluaren arabera, emakumeek jarduera fisikoa eta kirola egiteko aukera, bizitzako etapa guztietara zuzendutako eta maila guztietako programa espezifikoak garatuz. Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuaren 3.5 artikuluak araututakoaren ildotik, EAEko botere publikoek genero ikuspegia txertatu behar dute beren politika eta ekintza guztietan, haietan guztietan ezar dadin desberdinkeriak ezabatzeko eta emakumeen eta gizonen berdintasuna sustatzeko helburu orokorra.
Azkenik, aipatutako Euskadiko Jarduera Fisikoaren eta Kirolaren Legearen 4.f artikuluak ezartzen du ezen lurralde historikoetako foru organoei dagokiela, bakoitzak bere lurralde eremuan, goi mailako kirolera iristeko aukerak dituzten etorkizun handiko kirolariei laguntza teknikoa eta ekonomikoa ematea, eta 95.2 artikuluan, berriz, ezartzen da etorkizun handiko kirolaritzat hartuko direla Autonomia Erkidegoko Administrazio orokorrean kirol arloko eskumena duen sailak onetsitako goi mailako kirolarien zerrendan egon gabe ere, maila horretara iristeko oinarridun espektatibak dituzten kirolariak.
Horri dagokionez, Arabako Lurralde Historikoko Dirulaguntzei buruzko urriaren 19ko 11/2016 Foru Arauaren 8. artikuluak dirulaguntzak eman aurretik laguntzak emateko oinarri arautzaileak onetsi beharko direla jasotzen du, eta 16. artikuluak Gobernu Kontseiluari esleitzen dio dirulaguntzak onesteko eskumena, Arabako Foru Aldundiaren, foru erakunde autonomoen eta foru partzuergoen eremuan.
Arabako Foru Aldundiak, Jarduera Fisikoaren eta Kirolaren martxoaren 30eko 2/2023 Legeak gaituta, azken urteotan beste araudi bat garatu du etorkizun handiko kirolari izendatzeko irizpideak arautzeko. Hala ere, irizpide horiek etengabe eguneratu behar dira, kirol jardueraren etengabeko izaera dinamikoagatik eta gainerako foru organoekin eta Eusko Jaurlaritzarekin oinarri komunak ezartzeko beharragatik. Horregatik, beharrezkotzat jotzen da xedapen hau onestea eta aurreko urteetako xedapenak indargabetzea.
Beraz, proiektaturiko foru dekretuaren xedea da Arabako etorkizun handiko kirolariak izendatzeko oinarri arautzaileak ezartzea eta 2025eko deialdia egitea, izendapenak 2026an ondorioak izan ditzan, Arabako Foru Aldundiak, Kirolaraba Fundazioak edo beste edozein erakunde publikok edo pribatuk haien aplikazio praktikoa hobetzeko talde horrentzat garatzen dituzten laguntza planetan parte hartu ahal izateko.
Dekretu hau izapidetzeko, Administrazio Publikoen Administrazio Prozedura Erkidearen urriaren 1eko 39/2015 Legean jasotako arauketa onaren printzipioei jarraitu zaie, zeinak Xedapen Orokorrak egiteko Prozedura onesten duen otsailaren 28ko 6/2023 Foru Dekretuaren 3. artikuluan jaso baitira.
Horrela, behar bezala justifikatu da onetsi behar dela, eta, gainera, arau aldaketa proportzionala da, lortu nahi den helburua lortzeko ezinbestekoa den gutxienekora mugatzen baita: Arabako etorkizun handiko kirolariak izendatzea.
Halaber, segurtasun juridikoaren printzipioa bermatzen da, nahikoa justifikatuta gelditzen delako ordenamendu juridikoan sartzen dela eta hura ematen duen organoa gaituta dagoela.
Gardentasun printzipioari dagokionez, bermatuta geratzen da, justifikatu baita ez egitea aldez aurreko kontsulta publikoko izapidea, eta entzunaldiko eta jendaurrean jartzeko izapideak egin baitira. Halaber, proposatutako proiektua onetsi ondoren, ALHAOn argitaratuko da, denek horren berri izan dezaten. 
Efizientzia printzipioari gagozkiola, proposatutako arautze horrek, duen izaera dela-eta, ez dakarkie herritarrei ez administrazio karga osagarririk ez premia gabekorik, ez baliabide publikoen kontsumo handiagorik aplikatzeko.
Azkenik, arau jarduera hori sinpletasunaren eta ulergarritasunaren printzipioen eta kontuak ematearen mende dago. 
Horregatik, nahitaezko txostenak aztertuta, Kultura eta Kirol Saileko foru diputatuak proposatuta eta Foru Gobernu Kontseiluak gaur bertan egindako bileran gaia aztertu ondoren, hauxe
XEDATZEN DUT
Lehenengoa.- Onespena ematea Arabako etorkizun handiko kirolariak izendatzeko oinarri arautzaileei, foru dekretu honi erantsitako dokumentuen arabera.
Bigarrena.- Onespena ematea Arabako etorkizun handiko kirolariak izendatzeko 2025eko deialdiari, 2026ko urtarrilaren 1etik abenduaren 31ra arteko ondorioekin, xehetasun hauen arabera:
Eskaerak aurkezteko epea eta lekua: 
1.- Eskaerak aurkezteko epea 2025eko urriaren 6tik 24ra bitartekoa izango da, biak barne.
2.- Eskaerak foru dekretu honen I. eranskinaren 3. artikuluan jasotako moduetatik edozeinetan egin ahal izango dira. Artikulu horretan jasotakoaren arabera, aurkezpen telematikoak egoitza elektronikoan eskuragarri dagoen izapide espezifikoaren bidez egin beharko dira (https://egoitza.araba.eus/es/-/convocatoria-designacion-deportistas-promesas-de-alava). 
	Era berean, telematikoki aurkeztera behartuta ez daudenek eskaera inprimakia deskargatu ahal izango dute izapide espezifiko horretan.
Betekizunak: 
1.- Euskadiko Kirol Federazioen urtarrilaren 31ko 16/2006 Dekretuaren eranskinean (indarrean dagoen idazketan) jasotako kirol modalitate eta diziplinetako Euskadiko kirol federazioren batek emandako indarreko lizentzia bat izatea.
2.- 2024ko urriaren 1az geroztik Arabako Lurralde Historikoko udalerriren batean edo Trebiñuko enklabean erroldatuta egotea modu jarraituan.
3.- Foru dekretu honen II. eranskinean adierazitako kirol merezimenduren bat lortu izana. Izendapen honetarako kontuan hartuko diren kirol merezimenduak 2024ko urriaren 1etik 2025eko irailaren 30era bitartean eta aurreko 1. apartatuan adierazitako federazio lizentziarekin lortuak izan behar dira.
4.- 2002. eta 2010. urteen artean jaio izana. 
Aurrekoa gorabehera, 2011. urtean eta ondorengoetan jaiotako pertsonak ere izan daitezke aitortzaren onuradun, betiere honako baldintza hauek betetzen badituzte:
a) 2024ko urriaren 1etik 2025eko irailaren 30era bitartean lortu izana foru dekretu honen II. eranskinean adierazitako kirol merezimenduren bat.
b) Adina dela-eta dagokiona baino goragoko kategoria batean lortu izana kirol merezimendua.
c) Diziplina olinpikoan merezimendua lortu izana.
d) Dagokion Arabako kirol federazioaren aldeko txostena izatea.
e) Arabako Foru Aldundiaren baimena izatea federazio lizentzia lortzeko.

XEDAPEN INDARGABETZAILEA
Bakarra.- Indargabetuta geratzen dira foru dekretu honetan xedatutakoaren aurkakoak diren maila bereko edo beheragoko xedapen guztiak, eta, bereziki, Arabako etorkizun handiko kirolariak izendatzeko oinarri arautzaileak onesten dituen Gobernu Kontseiluaren irailaren 26ko 43/2023 Foru Dekretua.
AZKEN XEDAPENAK
[bookmark: _Hlk83973023]Lehenengoa. - Kirol arloan eskumena daukan Arabako Foru Aldundiko saileko titularrari ahalmena ematea foru dekretu hau garatu eta gauzatzeko beharrezkoak diren xedapenak eman ditzan.
Bigarrena.- Foru dekretu hau ALHAOn argitaratu eta hurrengo egunean jarriko da indarrean.

I. ERANSKINA
ARABAKO ETORKIZUN HANDIKO KIROLARIAK IZENDATZEKO OINARRI ARAUTZAILEAK
1. artikulua.- Xedea, helburua eta dirulaguntza emateko prozedura.
Oinarri hauen xedea da Arabako etorkizun handiko kirolariak norgehiagoka bidez izendatzeko prozedura arautzea.
Etorkizun handiko kirolariaren aitortzaren helburua da Arabako Foru Aldundiak, Kirolaraba Fundazioak edo beste edozein erakunde publikok edo pribatuk kolektibo horrentzat garatzen dituzten laguntza planetan sartzeko aukera ematea.
2. artikulua.- Onuradunak.
1. Honako baldintza hauek betetzen dituzten hautagaiak izan daitezke Arabako etorkizun handiko kirolariaren aitortzaren onuradun:
a) Urtero argitaratzen den deialdian ezartzen den indarreko lizentzia dutela egiaztatzea.
b) Urtero argitaratzen den deialdian ezartzen diren urteetako batean jaioa izatea.
c) II. eranskinean adierazitako kirol merezimenduren bat lortu izana ezarritako epean.
d) Arabako lurralde historikoko edozein udalerritan edo Trebiñuko enklabean erroldatuta egon izana, etenik gabe, urtero argitaratzen den deialdian ezartzen den aldian.
2. Ezin izango dira etorkizun handiko kirolarien izendapenaren onuradun izan honako egoeraren batean dauden pertsonak:
a) Administrazio bidean zehapen irmoa izatea, dopin arloko arau hausteagatik.
b) Zehapen irmoa izatea, kirol diziplinaren arloan arau hauste oso larria egiteagatik.
c) Baztertze egoera hauetakoren batean egotea:
· Oinarri hauen ondoriozko betebeharrak ez betetzea, ez eta eskaeraren deialdiaren aurreko etorkizun handiko kirolariak izendatzeko deialditik eratorritako betebeharrak ere.
· Arabako Lurralde Historikoaren Dirulaguntzei buruzko urriaren 19ko 11/2016 Foru Arauaren IV. tituluan aipatzen diren arau hausteengatik zehapena jaso izana, edo sexu diskriminazioagatik, zehapenean ezarritako aldian, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintza Dekretuak eta Emakumeen eta Gizonen Berdintasun Eragingarrirako martxoaren 22ko 3/2007 Lege Organikoak xedatzen duten bezala.

3. artikulua.- Eskaerak aurkeztea.
1.- Honako hauek aurkez dezakete eskaera:
a) Arabako kirol federazioek edo federazio horiei egotz dakizkiekeen funtzio publiko eskuordetuak betetzen dituzten Arabako beste erakunde batzuek.
b) Sozietatearen egoitza Araban duten kirol klubek edo elkarteek.
c) 2. artikuluan ezarritako baldintzak betetzen dituzten kirolariek.
d) 2. artikuluan ezarritako baldintzak betetzen dituzten kirolari adingabeen gurasoek edo legezko ordezkariek.
2.- Kirol klubek, elkarteek edo federazioek telematikoki aurkeztu beharko dituzte eskaerak, egoitza elektronikoan eskuragarri dagoen berariazko izapidearen bidez. Horretarako, aldez aurretik, entitate eskatzaileek Arabako Foru Aldundiak onartutako ziurtagiri elektronikoren bat eduki beharko dute. Argibide gehiago, hemen: https://egoitza.araba.eus/eu/egoitza-elektronikoa/ezagutu-egoitza/nola-sartu. Hori guztia Administrazio Prozedura Erkidearen urriaren 1eko 39/2015 Legean ezarritakoa alde batera utzi gabe.
3.- Etorkizun handiko kirolariek edo adin txikiko kirolarien gurasoek edo legezko ordezkariek kirol arloan eskumena duen saileko titularrari zuzendutako eskaerak aurkeztu ahal izango dituzte, modu hauetakoren batean:
a) Telematikoki, egoitza elektronikoan eskuragarri dagoen berariazko izapidearen bidez. Horretarako, aurrez, eskatzaileek Arabako Foru Aldundiak onartutako ziurtagiri elektronikoren bat eduki beharko dute. Argibide gehiago, hemen: https://egoitza.araba.eus/eu/egoitza-elektronikoa/ezagutu-egoitza/nola-sartu.
b) Aurrez aurre, erregistro hauetako batean:
· Arabako Foru Aldundiaren Erregistro Orokorra.
· Administrazio Publikoen Administrazio Prozedura Erkideari buruzko urriaren 1eko 39/2015 Legeak 16.4 artikuluan jasotako gainerako erregistroetako batean.
4.- Urtero onetsiko da etorkizun handiko kirolariak izendatzeko deialdia, eta izapide elektroniko espezifikora sartzeko modua jasoko du.
5.- Eskaerak osorik bete ezean edo deialdian eskatutako agiriren bat falta izanez gero, erakunde edo pertsona interesdunari eskatuko zaio falta diren datuak eta nahitaezko agiriak aurkezteko hamar egun balioduneko epean. Era berean, jakinaraziko zaio, horrela egin ezean, eskaerari uko egin diola ulertuko dela, eta, beraz, eskaera artxibatu egingo dela, kasuan kasuko ebazpena eman ondoren. Nolanahi ere, kirol arloan eskumena duen sailak beharrezkotzat jotzen duen informazio osagarri guztia eskatu ahal izango du aurkeztutako eskaerak behar bezala ulertu eta ebaluatzeko.
4. artikulua.- Aurkeztu beharreko dokumentazioa.
1.- Hona hemen aurkeztu beharreko dokumentazioa:
a) Eskaera orria, III. eranskinean onetsitako ereduaren arabera (ez da beharrezkoa telematikoki aurkezten bada).
b) Dagokion euskal federazioaren ziurtagiria, IV. eranskinean onetsitako ereduaren araberakoa, kirolariaren administrazio datuak eta heldu den lehiaketa maila jasotzen dituena. Dokumentazio hori zigilatuta egongo da, eta aipatutako federazioaren arduradunaren izena eta sinadura izango ditu. Kirol merezimendua taldeko diziplina batean autonomien araberako Espainiako txapelketa bat lortzearen bidez egiaztatzen bada, finalaren akta ere erantsi beharko da, bertan parte hartu dela frogatzeko.
c) Dagokion euskal federazioaren indarreko federazio lizentzia.
2.- Eskatzaileak uko egiten badio Kirol Zuzendaritzak ofizioz egiaztatzeari adin txikiko kirolariaren nortasun datuak (NAN) eta errolda datuak, aurreko apartatuan adierazitako dokumentazioaz gain, errolda ziurtagiria eta NANa ere aurkeztu beharko ditu.
3.- II. eranskinaren 3. apartatuan adierazitako kirol merezimenduen kasuan, kirolariak parte hartu duela egiaztatzen duen finalaren akta aurkeztu beharko da.
5. artikulua.- Etorkizun handiko kirolari izendatzeko prozedura.
1.- Aurkeztutako proposamenak balioespen batzorde batek ebaluatuko ditu. Batzorde hori honako pertsona hauek edo haien ordezkariek osatuko dute:
· Kirol zuzendaria
· Kirol Zerbitzuaren burua
· Kirol Zerbitzuko teknikari bat
· Idazkaria: Kultura eta Kiroleko Idazkaritza Teknikoko teknikari bat, hitza izango duena baina botorik ez.
2.- Balioespen batzordeak beharrezkotzat jotzen dituen laguntzaile eta aholkulari espezializatuak izendatu ahal izango ditu eta haien laguntza eskatu, eta haiek agintzen zaizkien eginkizunak betetzera mugatuko dira. Pertsona horiek erantzukizunpeko adierazpena aurkeztu beharko dute eta honako hauek adierazi: ez daudela Sektore Publikoaren Araubide Juridikoaren urriaren 1eko 40/2015 Legearen 24. artikuluan jasotako abstentzio arrazoien eraginpean, konfidentzialtasuna bermatuko dutela, emandako dokumentazioa ez dutela erabiliko oinarri hauetan eta dagokion deialdian ezarritako irizpideen arabera eskaerak baloratzeaz bestelako helburu baterako, eta ebazpen proposamena egin ondoren espedienteetako dokumentu guztiak suntsitu edo prozeduraren instrukzio organoari itzuliko dizkiotela, baldin eta jatorrizkoak badira. Izendapenak kirol arloan eskumena duen foru sailaren titularrak emandako ebazpenaren bidez onetsiko dira. Ebazpen hori ALHAOn argitaratuko da, interesa duen edonork errekusatzeko eskubidea baliatu ahal izan dezan, legez ezarritako egoera eta baldintzetan.
3.- Aurkeztutako informazioa aztertu ondoren, balioespen batzordeak etorkizun handiko kirolariak izendatzeko proposamena egingo du, II. eranskinean deskribatutako edozein kirol merezimenduren egiaztapena oinarri hartuta.
6. artikulua.- Ebazpena.
1.- Kirol arloan eskumena duen saileko titularrak etorkizun handiko kirolarien behin betiko zerrenda onetsiko du, eta ALHAOn argitaratuko da.
2.- Prozeduraren ebazpena emateko eta jakinarazteko gehieneko epea hiru hilabetekoa izango da, eskaerak aurkezteko epea amaitu ondorengo egunetik zenbatzen hasita.
7. artikulua.- Izendapenaren balio aldia
Etorkizun handiko kirolari izendatzeak urteko deialdi bakoitzean ezartzen diren ondorioak izango ditu.
Hala ere, kirol arloko sail eskumendunaren titularrak izendapena errebokatu ahal izango du honako kasu hauetan:
· Kirolariak bere gain hartutako betebeharrak betetzen ez direnean.
· Izendapenaren indarraldian etorkizun handiko kirolariaren mailako kirol jarduerari uzten zaionean.
· Izendapenak irauten duen bitartean, EAEko klub batean egoteari uzten zaionean eta/edo euskal federazio lizentzia beste autonomia erkidego bati eskualdatzen zaionean.
8. artikulua.- Etorkizun handiko kirolari izendatutako pertsonentzako onurak.
Etorkizun handiko kirolari izendatutako pertsonek Arabako Foru Aldundiak edo Kirolaraba Fundazioak kolektibo horrentzat garatzen dituzten laguntza planetan parte hartu ahal izango dute, bai eta beste edozein erakunde publikok edo pribatuk garatutakoetan ere, kasu bakoitzean ezartzen diren baldintzetan eta moduan.
9. artikulua.- Etorkizun handiko kirolarien betebeharrak
1.- Arabako Foru Aldundiarengandik etorkizun handiko kirolariaren aitortza jaso duten pertsonek honako konpromiso hauek hartuko dituzte, izendapenak irauten duen bitartean:
· Baimentzea Arabako Foru Aldundiak kirolariaren irudia erabiltzea, inolako ordainsaririk jasotzeko eskubiderik gabe, aldundiaren bitarteko digital eta grafikoetan jartzeko, etorkizun handiko kirolari izendatzera eraman duen kirol jarduerarekin zuzenean lotutako egoeretan.
· Arabako Foru Aldundiak antolatutako sustapen jardueretara joatea, bertaratzea eskatzen zaionean.
· Arabako Foru Aldundiari bere kirol ibilbideari buruz eskatutako informazio guztia ematea eta errendimenduko kirolerako gaitasunak hobetzea ahalbidetzen duten jarduera programatuetan parte hartzea.
2.- Artikulu honetan ezarritako betebeharrak betetzen ez badira, etorkizun handiko kirolari izaera galduko da ondorio guztietarako.

II. ERANSKINA
KIROL MEREZIMENDUAK
1.- Nazioartean parte hartzea (banakako, taldekako eta ekipokako probak).
a) Titulu ofiziala lortzeko nazioarteko lehiaketan parte hartzea, parte hartze hori aldez aurreko sailkapenari lotuta badago. Aurrez, baldintza hauek bete behar dira:
- Proba nazioarteko federazio baten, Europako federazio baten edo nazioarteko liga profesional baten egutegi ofizialean sartuta egotea.
- Estatuko selekzio bat ordezkatzea.
- Euskadi ordezkatzea munduko edo Europako txapelketa batean.
- Gutxienez 5 herrialdek parte hartzea.
b) Surf modalitatean: Junior Tour eta/edo WSL Ligako azken sailkapenean lehen 5 postuetako bat lortzea.
c) Hipika modalitatean: ez dira kontuan hartuko CSI lehiaketak.
2.- Espainiako Txapelketako emaitzak (banakako eta taldeko probak).
a) Proba olinpikoak edo paralinpikoak: Espainiako Txapelketan 1., 2. edo 3. postua lortzea.
b) Olinpikoak edo paralinpikoak ez diren probak: Espainiako Txapelketan 1. edo 2. postua lortzea.
c) Espainiako errekor absolutua ontzea.
Apartatu honetan jasotako jardueretan etorkizun handiko kirolari izendatzeko, gainera, honako arau hauek hartuko dira kontuan:
- Banakako emaitzak baloratuko dira; ekipoek lortutako postuak ez dira baliozkoak izango.
- Ez dira kontuan hartuko autonomien, kluben edo ekipoen araberako Espainiako txapelketak.
- Kirol kategoriaren sailkapen ofiziala soilik hartuko da kontuan (kadeteak, gazteak, etab.). Adinaren edo jaiotza urtearen araberako barne sailkapenak egiten diren txapelketetan, titulu ofizial bat lortzeko sailkapen ofiziala baino ez da kontuan hartuko.
- Gimnastika erritmikoaren modalitatean, lehen kategorian lortutako emaitzak baino ez dira kontuan hartuko.
3.- Espainiako Txapelketako emaitzak (ekipokako probak).
Lehenengo postua lortu izana autonomien araberako Espainiako Txapelketan eta finalean parte hartu izana.
4.- Kontzentrazioak (banakako, taldekako eta ekipokako probak).
Kasuan kasuko modalitatean, Estatuko selekzioarekin kontzentrazioetan edo teknifikazioetan parte hartzea; halakotzat hartuko dira zenbait autonomia erkidegotako kirolarien partaidetza duen kasuan kasuko estatuko federazioak egindako deialdi ofizialak. Ez dira kontuan hartuko kontzentrazio sektorialen, campusen, clinic-en edo antzekoen deialdiak.
5.- Bertako kiroletako diziplinetako emaitzak.
a) Euskal pilota: profesional aurreko kontratua izatea.
b) Arrauna (banku finkoa):
- Espainiako batelen eta trainerillen txapelketan 1. postua lortzea.
- Traineruen maila goreneko ligan 1. postua lortzea, estropaden % 50ean arraunean ibili ostean.
6.- Definizioak.
a) "Proba olinpikoak edo paralinpikoak" dira Joko Olinpikoen edo Paralinpikoen hurrengo edizioan sartuko direnak.
b) "Banakako probak" dira lehiaketa batean pertsona bakar batek parte hartzen duen probak.
c) "Taldeko probak" dira kirolariek aldi berean edo txandaka parte hartzen duten probak.
d) Talde kiroletako "ekipoko probak" dira kirolarien arteko lankidetza eta aurkakotasun egoerak gertatzen direnean, elementu mugikor baten bidez etengabe elkarri eraginez.




